**PEDAGOGICKÉ DIAGNOSTIKOVANIE AKO SÚČASŤ EDUKAČNÉHO PROCESU**

(Spracovali: Mária Podhájecká, Vlasta Gmitrová)

Učiteľ pri plnení vzdelávacích (obsahových a výkonových) štandardov v predprimárnom vzdelávaní ***ISCED 0* má náročnú povinnosť** – vedome, cielene spoznávať, pedagogicky diagnostikovať individuálne osobitosti dieťaťa, vyhľadávať, identifikovať jeho aktuálne rozvojové možnosti a k nim cieliť výchovnovzdelávacie pôsobenie. Zámerom pedagogického diagnostikovania je zistiť nejaký stav, ktorý je východiskom pre možné zmeny v predškolskej edukácii. (Podhájecká, 2007)

Pedagogické diagnostikovanie podľa Gavoru (2001) je diagnostická činnosť vo výchovno-vzdelávacích situáciách a súčasne je plánovitá činnosť, ktorá je zameraná na:

• zisťovanie,

• identifikovanie,

• charakterizovanie,

• hodnotenie úrovne rozvoja dieťaťa ako výsledku výchovného a vzdelávacieho pôsobenia.

**Pedagogické diagnostikovanie v materskej škole realizuje:**

• učiteľ materskej školy,

• riaditeľ materskej školy,

• školský inšpektor pre materské školy.

**Pedagogickú diagnostiku môžeme realizovať, pokiaľ:**

• vieme,čo je cieľom edukačného predprimárneho vzdelávania,

• ovládame jeho edukačný obsah,

• vieme aké činnosti budeme realizovať,

• vieme, aké spôsoby edukačnej práce použijeme,

• vieme, aké sociálne, emocionálne, kognitívne, pohybové schopnosti, zručnosti budeme rozvíjať,

• vieme, ktoré vedomosti, schopnosti, zručnosti, návyky, postoje budeme podporovať (Podhájecká, 2007)

**Pedagogické diagnostikovanie sa využíva:**

• na zisťovanie napredovania vývoja dieťaťa pri plnení vzdelávacích (obsahové a výkonové) štandardov v predprimárnom vzdelávaní ISCED 0

• na prehodnocovanie efektivity výchovno-vzdelávacieho pôsobenia na dieťa,

• na hodnotenie, plánovanie a skvalitňovanie výchovno-vzdelávacích postupov a individuálnej práce s dieťaťom

**Pedagogické diagnostikovanie delíme na formálne a neformálne:**

• formálne (explicitné, navonok sa prejavujúce) diagnostikovanie je realizované pomocou vopred pripravených diagnostických nástrojov, výsledok je vyhodnocovaný presne na základe spracovania údajov, pedagogický zásah nie je možné urobiť ihneď po diagnostikovaní (Gavora, 2001),

• neformálne (implicitné) diagnostikovanie, mikrodiagnostikovanie je typické pre každodennú  činnosť učiteľa, navonok sa neprejavuje, je skryté.

Učiteľ počas práce s deťmi denne spontánne posudzuje deti momentálny priebeh vyučovania a pohotovo, v materskej škole v situačnom rozhodovaní (pozn. autorov) rieši situáciu (Gavora, 2001). Učiteľ na základe dlhodobého pozorovania činností dieťaťa v prirodzených podmienkach, v hre, v rozličných situáciách získava informácie (údaje) o dieťati, ktoré analyzuje (spracováva) ihneď v danom okamihu. Z  časového hľadiska s plánovaním a organizovaním pedagogického diagnostikovania súvisí rozlišovanie diagnostikovania podľa druhov (typov): na vstupné, priebežné a výstupné diagnostikovanie.

• **Vstupné pedagogické diagnostikovanie** – v podmienkach materskej školy sa realizuje pri nástupe dieťaťa do materskej školy. Cieľom vstupného pedagogického diagnostikovania je získať prvotné poznatky a informácie o každom dieťati v skupine. Využíva sa pozorovanie a analýza hrových činností dieťaťa v jeho adaptačnom období, pozorujú sa sociálne vzťahy a návyky, s ktorými prichádza dieťa do prostredia materskej školy a pod.

• **Priebežné (formatívne) pedagogické diagnostikovanie** – formálne a neformálne diagnostikovanie ako súčasť edukačného procesu učiteľ využíva pri poznaní individuálnych možností a spôsobilostí dieťaťa a pri plánovaní ďalších postupov a obsahov, ako aj individuálnej práce s dieťaťom.V priebežnom diagnostikovaní učiteľ pravidelne zhromažďuje produkty detskej činnosti a hodnotí ich, tvorí detské portfólium.

**• Výstupné (sumatívne) pedagogické diagnostikovanie** – je charakterizované ako jednorazový proces napr. testovanie dieťaťa a jeho vyhodnocovanie na základe porovnávania s normami stanovenými pre daný vek a pre príslušnú činnosť (Bruceová, 1996). V materskej škole výstupné pedagogické diagnostikovanie sa realizuje pedagógom (učiteľom, riaditeľom, inšpektorom) napr.: pri zisťovaní pripravenosti dieťaťa na vstup do základnej školy.

**Pedagogické diagnostikovanie ako súčasť edukačného procesu v materskej škole napomáha cieľavedomému a systematickému podporovaniu rozvoja základov kľúčových kompetencií. dieťaťa predškolského veku.**

Učiteľ pedagogicky diagnostikuje individuálny pokrok dieťaťa a vlastné edukačné pôsobenie na dieťa. Preto v pedagogickom diagnostikovaní je dôležité, aby učiteľ poznal všeobecné rozvojové možnosti dieťaťa a bol spôsobilý ich konfrontovať s individuálnymi osobitosťami konkrétneho dieťaťa.

Pedagogické diagnostikovanie spájame s hodnotením rozvojovej úrovne dieťaťa a hodnotením výchovno-vzdelávacieho pôsobenia v pedagogických situáciách edukačného procesu.

**Edukačný proces v materskej škole zahŕňa rozmanité pedagogické situácie (Gmitrová – Podhájecká, 2007):**

• spontánne hry a hrové činností detí,

• učiteľom plánované, navodené, priamo riadené aktivity, hry a hrové činnosti

detí,

• učiteľom plánované, navodené, nepriamo riadené aktivity, hry a hrové činnosti detí.

V edukačnom procese, ktorý v podmienkach materskej školy prebieha vo všetkých organizačných formách dňa ( hry a hrové činnosti dieťaťa, pohybové a relaxačné cvičenia, pobyt vonku, odpočinok, činnosti zabezpečujúce životosprávu, edukačná aktivita ) sa súbežne realizuje neformálne a formálne pedagogické diagnostikovanie. Učiteľ vždy pedagogicky diagnostikuje v rámci všetkých organizačných foriem dňa. Formálne pedagogické diagnostikovanie je vopred plánované ako súčasť organizačnej formy predškolského vzdelávania – edukačnej aktivity. Učiteľ v rámci edukačnej aktivity vždy pedagogický diagnostikuje. Edukačná aktivita je prítomná v organizačných formách dňa, je prierezovou výchovno-vzdelávacou aktivitou učiteľa, ktorú je potrebné plánovať aj vyhodnocovať, evalvovať. Pedagogické diagnostikovanie je súčasťou edukačného procesu,edukačnej aktivity v rozmanitých pedagogických situácií a dotýka sa rovnako dieťaťa ako aj učiteľa vo všetkých organizačných formách dňa. Pedagogické diagnostikovanie ako súčasť edukačného procesu, edukačnej aktivity a denného poriadku v materskej škole.

**Metódy pedagogického diagnostikovania.**

Pedagogické diagnostické metódy sú metódy, ktoré umožňujú určiť relatívnu úroveň vývinu dieťaťa. Z množstva charakterizovaných metód pedagogického diagnostikovania v odbornej literatúre pre potreby materskej školy vyberáme – pozorovanie a pedagogické diagnostikovanie detských výtvorov.

**Pozorovanie**

Pozorovanie je základná metóda pedagogického diagnostikovania v materskej škole. V práci učiteľa dominuje priebežné pedagogické diagnostikovanie prostredníctvom pozorovania a analýzy hry – hlavnej, dominantnej činnosti predškolského dieťaťa. V pedagogickom diagnostikovaní pozorovaním učiteľ zameriava pozornosť:

• na identifikáciu a hodnotenie priebehu a obsahu aktuálnych hrových činností

dieťaťa a ostatných činností,

• na identifikáciu a hodnotenie aktuálnych potrieb dieťaťa v rámci všetkých

jeho činností,

• na identifikáciu a hodnotenie aktuálnych možností dieťaťa v rámci všetkých

činností.

POBYT VONKU

EDUKAČNÁ AKTIVITA

POHYBOVÉ , RELAXAČNÉ

CVIČENIA

EDUKAČNÁ AKTIVITA ČINNOSTI

ZABEZPEČUJÚCE ŽIVOTOSPRÁVU

EDUKAČNÁ AKTIVITA

ODPOČINOK

EDUKAČNÁ AKTIVITA

HRY A HROVÉ ČINNOSTI DIEŤAŤA – EDUKAČNÁ AKTIVITA

PEDAGOGICKÉ DIAGNOSTIKOVANIE

**Zásady pozorovania v pedagogickom diagnostikovaní:**

• venovať pozornosť pozorovaniu dieťaťa počas celého predškolského obdobia, nie iba pri hodnotení spôsobilostí na vstup do školy,

• hodnotiť všetky prejavy dieťaťa komplexne na základe dlhodobého pozorovania v prirodzených podmienkach, opakovane a v obmenách,

• pozorovať každé dieťaťa, a tým zabraňovať príliš malému zaťažovaniu alebo naopak nadmernému zaťažovaniu činnosťami, ktoré nezodpovedajú jeho spôsobilostiam a individuálnym osobitostiam,

• pozorovať hry a ďalšie činnosti dieťaťa a tak získavať informácie o emocionálnej a intelektuálnej úrovni dieťaťa, o spôsoboch správania sa, o záujmoch o hračky a ďalšie predmety a v neposlednom rade o vplyvoch, ktoré sa premietajú v jeho aktivitách (Monatová, 1992/93).

**Pedagogické diagnostikovanie detských výtvorov**

Detské výtvory vznikajú v tvorivých (konštruktívnych) hrách detí spontánne alebo na základe požiadaviek učiteľa. Pedagogické diagnostikovanie produktov detských činností zahŕňa v sebe obsahovú aj formálnu stránku hodnotenia. Ide o hodnotenie priebehu a výsledku činností dieťaťa, výsledkom ktorej je produkt:

• kresba, maľba,

• výtvor z modelovacej hmoty,

• konštruktívny výtvor z kociek, skladačiek, papiera a pod.

Učiteľ súčasne pozoruje priebeh konštruktívnej činnosti a pedagogicky diagnostikuje produkty detských činnosti. Učiteľ analyzuje z pedagogického hľadiska všetky produkty detských výtvorov (kresby, maľby, výtvory z modelovacej hmoty, práce z papiera, z prírodnín a iné.). Každé dieťa očakáva reakciu dospelého, učiteľa na vlastný výtvor. Hodnotenie práce dieťaťa s dieťaťom samotným je pre neho motiváciou k ďalším tvorivým činnostiam a aktivitám. Kladením otázok a sledovaním slovných komentárov dieťaťa, z výpovede samotného dieťaťa zisťujeme čo dieťa zobrazilo, čo chcelo zobraziť, skonštruovať. Každý produkt detskej činnosti sa hodnotí:

• individuálne s dieťaťom – formou rozhovoru,

• verejne prezentáciou detského produktu každého dieťaťa (výzdoba triedy,

výstavka pre rodičov).

Poznámka:

Vhodné je pripraviť rodiča na hodnotenie produktov detských činností, aby

hodnotenie bolo uznanlivé, ocenilo snahu dieťaťa a nezosmiešňovalo jeho

výtvor. Učiteľ by sa mal vyvarovať slovného hodnotenia: „najkrajšia práca“

a pod. (v tvorivej činnosti nejde o súťaženie).

Zistenia z pedagogického diagnostikovania detských výtvorov učiteľ

analyzuje pre potreby ďalšieho edukačného pôsobenia (Gmitrová - Podhájecká, 2007).

**Zhodnotenie a interpretácia diagnostických údajov.**

Zhodnotenie a interpretácia diagnostických údajov z pedagogického hľadiska je východiskom k ďalším krokom v procese diagnostikovania a v skvalitňovaní interakcie medzi dieťaťom, učiteľom a rodičom. Stanovenie diagnózy je vyjadrenie vzťahu medzi aktuálnym stavom rozvoja dieťaťa a požadovaným kritériom, konštatovaním súladu s kritériom, nesúladu s kritériom alebo prekročenie kritéria (Gavora, 2001).

V materskej škole odborne formulujú pedagogickú diagnózu a komunikujú o zisteniach: učitelia, ktorí spolu pôsobia v triede s dieťaťom, navzájom medzi sebou, s rodičmi, s riaditeľom školy. Komunikácia diagnózy je predovšetkým vecou učiteľa a dieťaťa a následne ďalších zainteresovaných. Komunikácia diagnózy priamo ovplyvňuje, motivuje dieťa učiť sa (Gavora, 2001). Komunikácia diagnózy s dieťaťom – umožňuje učiteľovi motivovať dieťa k ďalším aktivitám a skvalitňovať individuálne spôsobilostí dieťaťa taktnými, konkrétnymi a pravdivými výrokmi o činnosti dieťaťa pred samotným dieťaťom. Komunikácia diagnózy učiteľa s učiteľom – umožňuje predovšetkým zosúladenie spoločných výchovno-vzdelávacích postupov oboch učiteľov v triede, spoločnú prípravu podmienok na ktivity a činnosti, spoločné plánovanie činností, ktoré na seba nadväzujú, dodržiavanie vopred dohodnutých spoločenských pravidiel života detí v triede a jednotnú odbornú komunikáciu s rodičmi.

**Komunikácia diagnózy s rodičmi** – umožňuje pravidelné informovanie rodičov o postupoch dieťaťa v osvojovaní zručností, spôsobilosti, o komunikácii s inými deťmi, o obľúbených činnostiach dieťaťa a pod.

Pedagogické diagnostikovanie a komunikáciu diagnózy pedagóg (učiteľ, riaditeľ školy) využíva na získavanie dôvery dieťaťa a jeho rodičov. Získavanie rodiča pre spoločné výchovné pôsobenie umožňuje efektívne individuálne výchovné poradenstvo, ktorého východiskom je pedagogické diagnostikovanie v edukačnom procese. Komunikácia diagnózy s rodičmi je podstata výchovného poradenstva.

**Pedagogické diagnostikovanie a písomné záznamy**

**Všeobecné odporúčania k písomnému zaznamenávaniu informácií o dieťati**

(Gmitrová – Podhájecká, 2007):

• učiteľ vytvára vlastný systém zaznamenávania, sám rozhoduje, čo si zaznamená a v akom rozsahu,

• záznamy sa neodovzdávajú inému kolegovi,

• záznamy slúžia pre potreby učiteľa, ktorý vedie zaznamenávanie,

• odporúča sa viesť záznamový denník, do ktorého učiteľ zapisuje poznámky, následne ich analyzuje, konzultuje s kolegom a využije pri plánovaní ďalšieho pedagogického pôsobenia na dieťa,

• záznamy sa analyzujú v  o najkratšom čase po zaznamenaní,

• záznamy sa posudzujú z viacerých hľadísk,

• každý zaznamenaný prejav o dieťati sa opakovane overuje v činnostiach dieťaťa, nerobia sa unáhlené, jednoduché závery, odporúčania,

• zaznamenávajú sa úspešné pedagogické postupy, ktoré učiteľ môže odporúčať iným kolegom ako overené výchovné metódy pri riešení daného problému,

• písomný záznam sa môže realizovať pri spontánnom aj plánovanom pozorovaní.

**Čo je vhodné zaznamenávať písomne?**

Učiteľ si zaznamenáva všetko, čo mu umožní získať prehľad o dieťati, jednoducho povedané, čo si potrebuje zaznamenať, aby na to nezabudol, napr.:

• poznámky o prejavoch v správaní sa dieťaťa, ktoré vyžadujú ďalšiu pozornosť,

• poznámky o prejavoch dieťaťa, ktoré nie sú v súlade s očakávaním učiteľa,

• poznámky o situáciách a činnostiach, v ktorých sa zaznamenaný prejav vyskytol,

• slovný komentár dieťaťa k činnosti,

• poznámky k vlastnému pedagogickému pôsobenie, o riešení vzniknutej situácie.

Pri zaznamenávaní učiteľ dbá na to, aby bola zachytená objektívna skutočnosť, pozorovateľný prejav dieťaťa v danej situácií. Učiteľ by sa mal vyvarovať zaznamenávaniu subjektívnych súdov a pocitov.

**Účel písomných záznamov**

Záznamy (poznámky) o dieťati, zistenia slúžia učiteľovi:

• na konzultáciu s učiteľom v triede,

• na plánovanie opakovaného pozorovania potrebnej skutočnosti,

• na plánovanie ďalších výchovných postupov a individuálnej práce s dieťaťom,

• na prípravu na rozhovor s rodičom v rámci výchovného poradenstva,

• opakujúce sa zistenia z krátkodobého pozorovania učiteľa,

• môžu slúžiť na dlhodobé štruktúrované pozorovanie.

Zaznamenávanie informácií o dieťati nemá sťažovať prácu učiteľa. Preto je rozhodovanie čo zaznamenávať a kedy zaznamenávať v kompetencií každého učiteľa. Učiteľ je zodpovedný za vedenie záznamov o dieťati. Berme do úvahy túto zodpovednú nezávislosť a vyvarujme sa uniformite, šablónovitosti pri zaznamenávaní údajov o dieťati. Na základe rešpektovania všeobecných teoretických východísk pedagogického diagnostikovania a jeho špecifík v predškolskej edukácii je možné zhrnúť požiadavky kladené na učiteľa v procese pedagogického diagnostikovania v rámci edukačného procesu nasledovne:

• Učiteľ pozná konkrétne výchovné vplyvy (rodina, sociokultúrne prostredie,

materská škola), ktoré pôsobia na konkrétne dieťa, ako a kým je dieťaťu

sprostredkovaná skutočnosť.

• Učiteľ pozná prejavy dieťaťa, jeho vlastností, ktoré sú charakteristické pre

dané vekové obdobie (všeobecné rozvojové možností a vývinové osobitosti).

• Učiteľ sleduje prejavy dieťaťa, jeho vlastností, ktoré sú typické a charakteristické pre konkrétne dieťa (individuálne rozvojové možností a schopností, podľa Vygotského, aktuálnu rozvojovú zónu).

• Učiteľ porovnáva individuálne rozvojové možností a schopností dieťaťa so všeobecnými rozvojovými možnosťami a vývinovými osobitosťami v danom veku. Na základe uvedeného porovnávania učiteľ hľadá a nachádza postupy a metódy na edukačný proces dieťaťa.

• Učiteľ hodnotí vlastné pedagogické pôsobenie a jeho vplyv na činnosť dieťaťa (aktuálnu situáciu dieťaťa) s cieľom získať spätnú väzbu o tom,  i výchovno- vzdelávacie pôsobenie na dieťa je efektívne, pre dieťa primerané a prínosné.

• Učiteľ hodnotí priebeh činností dieťaťa pod vplyvom výchovného pôsobenia, ktoré smerovalo k rozvíjaniu činností dieťaťa (podľa Vygotského, najbližšiu rozvojovú zónu).

• Učiteľ plánuje výchovno-vzdelávacie situácie s cieľom priamo podnecovať činnosť dieťaťa k ďalšiemu samostatnému zvládaniu nových  činností (podľa Vygotského, najbližšia rozvojová zóna) na základe zistenia aktuálnych možností dieťaťa z hodnotenia samostatne zvládaných činností dieťaťom (Gmitrová – Podhájecká, 2007).

Objektívne pedagogické diagnostikovanie dieťaťa aefektívne pedagogické pôsobenie je významnou súčasťou účinného edukačného procesu v materskej škole.